সারা ইমারি ওয়াকার

**সারা ইমারি ওয়াকার** একজন আমেরিকান তাত্ত্বিক পদার্থবিজ্ঞানী এবং জ্যোতির্জীববিজ্ঞানী। তাঁর গবেষণার প্রধান ক্ষেত্রগুলো হলো প্রাণের উৎপত্তি, জ্যোতির্জীববিজ্ঞান, প্রাণের পদার্থবিজ্ঞান, উদ্ভব, জটিল ও গতিশীল ব্যবস্থা এবং কৃত্রিম প্রাণ। ওয়াকার অ্যারিজোনা স্টেট ইউনিভার্সিটির (এএসইউ) বিয়ন্ড সেন্টার ফর ফান্ডামেন্টাল কনসেপ্টস ইন সায়েন্সের উপ-পরিচালক, এএসইউ-এসএফআই সেন্টার ফর বায়োসোশ্যাল কমপ্লেক্স সিস্টেমের সহযোগী পরিচালক এবং এএসইউ-এর একজন সহযোগী অধ্যাপক। তিনি জ্যোতির্জীববিজ্ঞান বিষয়ক সামাজিক মাধ্যম সাগানেটের একজন সহ-প্রতিষ্ঠাতা এবং অলাভজনক শিক্ষা ও বিজ্ঞান সংস্থা ব্লু মার্বেল স্পেসের পরিচালনা পর্ষদের সদস্য। একজন বিজ্ঞান সঞ্চারক হিসেবে তিনি নিয়মিত বিভিন্ন পডকাস্ট এবং তথ্যচিত্র সিরিজে অংশগ্রহণ করেন, যার মধ্যে মর্গান ফ্রিম্যানের উপস্থাপনায় *থ্রু দ্য ওয়ার্মহোল উইথ মর্গান ফ্রিম্যান* অন্যতম।

## শিক্ষা এবং পটভূমি
ওয়াকার কানেটিকাটে জন্মগ্রহণ করেন এবং সেখানেই বেড়ে ওঠেন। তিনি কেপ কড কমিউনিটি কলেজে পড়াশোনা করেন এবং ফ্লোরিডা ইনস্টিটিউট অফ টেকনোলজি থেকে ২০০৫ সালে পদার্থবিজ্ঞানে *কাম লড* সম্মানসহ স্নাতক (বি.এস.) ডিগ্রি অর্জন করেন। তিনি ২০১০ সালে ডার্টমাউথ কলেজ থেকে পদার্থবিজ্ঞান ও জ্যোতির্বিজ্ঞানে পিএইচডি ডিগ্রি অর্জন করেন। তাঁর গবেষণাপত্রের বিষয় ছিল *জৈব-আণবিক হোমোচিরালিটির উদ্ভবের তাত্ত্বিক মডেল* এবং তাঁর ডক্টরাল উপদেষ্টা ছিলেন মার্সেলো গ্লেইজার।

## কর্মজীবন
ডার্টমাউথ থেকে স্নাতক ডিগ্রি অর্জনের পর ওয়াকার জর্জিয়া ইনস্টিটিউট অফ টেকনোলজিতে পোস্টডক্টরাল ফেলোশিপ শুরু করেন এবং এনএসএফ/নাসা সেন্টার ফর কেমিক্যাল ইভোলিউশনে কাজ করেন। ২০১১ সালে তিনি নাসা অ্যাস্ট্রোবায়োলজি ইনস্টিটিউটের অধীনে নাসা পোস্টডক্টরাল প্রোগ্রাম ফেলোশিপ গ্রহণ করেন এবং অ্যারিজোনা স্টেট ইউনিভার্সিটিতে (এএসইউ) কাজ শুরু করেন। ২০১৩ সালে ওয়াকার এএসইউ-এর স্কুল অফ আর্থ অ্যান্ড স্পেস এক্সপ্লোরেশন এবং বিয়ন্ড সেন্টার ফর ফান্ডামেন্টাল কনসেপ্টস ইন সায়েন্সের সহকারী অধ্যাপক হিসেবে নিযুক্ত হন। ২০১৪ সালে তিনি এএসইউ-এর সেন্টার ফর সোশ্যাল ডায়নামিক্স অ্যান্ড কমপ্লেক্সিটির অনুষদ সদস্য হওয়ার পাশাপাশি পদার্থবিজ্ঞান বিভাগ এবং কমপ্লেক্স সিস্টেমস ইনিশিয়েটিভ-এর গ্র্যাজুয়েট অনুষদ সদস্য হিসেবে নিযুক্ত হন। ২০১৫ সালে ওয়াকার সান্তা ফে ইনস্টিটিউট এবং অ্যারিজোনা স্টেট ইউনিভার্সিটির একটি যৌথ শিক্ষা ও গবেষণা কর্মসূচির অংশ হিসেবে এএসইউ-এসএফআই সেন্টার ফর বায়োসোশ্যাল কমপ্লেক্স সিস্টেমসে ফেলোশিপ শুরু করেন।

## গবেষণা
ওয়াকার একজন তাত্ত্বিক পদার্থবিজ্ঞানী এবং জ্যোতির্জীববিজ্ঞানী যার গবেষণার মূল আগ্রহ হলো প্রাণের উৎপত্তি। তিনি এমন নতুন পদার্থবিজ্ঞানের তত্ত্ব উদ্ভাবনের চেষ্টা করছেন যাতে প্রাণ আসলে কী, কীভাবে এর উদ্ভব হয়েছিল এবং অন্য গ্রহগুলোতে প্রাণের লক্ষণগুলো দেখতে কেমন হতে পারে তা ব্যাখ্যা করা যায়। বর্তমানে তিনি নাসার ইন্টারডিসিপ্লিনারি কনসোর্শিয়া ফর অ্যাস্ট্রোবায়োলজি রিসার্চ' (আইসিএআর)-এর একজন প্রধান গবেষক হিসেবে সম্ভাব্য প্রাণের লক্ষণ শনাক্ত করার নতুন প্রযুক্তি তৈরিতে কাজ করছেন। তিনি প্রাক-জৈবিক পৃথিবীতে রাসায়নিক বিবর্তন এবং বিভিন্ন নেটওয়ার্কের বিকাশ অনুসন্ধানের জন্য গাণিতিক মডেল ব্যবহার করেন। প্রাণ এবং এর উদ্ভবকে আরও স্পষ্টভাবে সংজ্ঞায়িত করতে তিনি জৈবিক ও অজৈবিক ব্যবস্থার মধ্যে তথ্যের প্রবাহ পর্যবেক্ষণ করেন। এই ক্ষেত্রে তার কাজের কিছু উল্লেখযোগ্য দিক হল:

### হোমোকাইরালিটির উৎপত্তি
ওয়াকার হোমোকাইরালিটির উৎপত্তির সম্ভাব্য প্রক্রিয়াগুলো নিয়ে গবেষণা করেছেন, যা প্রাণের উৎপত্তির রহস্যের একটি মূল সমস্যা। তার গবেষণায় তিনি অটোক্যাটালিটিক পলিমারাইজেশন নেটওয়ার্কের জন্য প্রাক-জৈবিক অবস্থার অনুকরণ করতে স্যান্ডার্স পলিমারাইজেশন মডেল, ল্যাঞ্জেভিন সমীকরণ এবং অ্যাক্টিভেশন-পলিমারাইজেশন-এপিমেরাইজেশন-ডিপলিমারাইজেশন (এপিইডি ) মডেলের মতো বেশ কিছু মডেল ব্যবহার করেছেন। ওয়াকার এবং তার সহগবেষকগণ আবিষ্কার করেছেন যে আদি পৃথিবীর সম্ভাব্য পরিস্থিতিতে কেবল দীর্ঘ পলিমারযুক্ত নেটওয়ার্কগুলোই উল্লেখযোগ্য পরিমাণে স্বতঃস্ফূর্ত অপ্রতিসম কাইরালিটি তৈরির সক্ষমতা প্রদর্শন করে। ওয়াকার এবং তাঁর সহকর্মীগণ আরও দেখিয়েছেন যে প্রাক-জৈবিক পৃথিবীর উত্তাল পরিবেশ ক্রমাগত প্রক্রিয়ার মাধ্যমে রাসায়নিক বিক্রিয়া নেটওয়ার্কের কাইরালিটি ক্রমাগত পরিবর্তন করত, যাকে তাঁরা পাংচুয়েটেড কাইরালিটি হিসেবে অভিহিত করেছেন। এটি ইঙ্গিত দেয় যে হোমোকাইরালিটির উৎপত্তি কোনো একক বিচ্ছিন্ন ঘটনা ছিল না এবং প্রাণের উৎপত্তির সাথে সাথেই এই কাইরাল নির্বাচন প্রক্রিয়াটি সম্পন্ন হয়েছিল। ওয়াকার এবং গ্লেইসার আরও প্রকাশ করেছেন যে রেসিমিক নেটওয়ার্কের অভ্যন্তরেও হোমোকাইরাল প্রোটো-ডোমেইন গঠিত হতে পারে এবং জোয়ার-ভাটার গতি বা বাষ্পীভবন জলাধারের মতো প্রক্রিয়ার মাধ্যমে এই নেটওয়ার্কগুলোর গতি কমে আসায় আদি পৃথিবীতে এই কাঠামোসমূহ স্থিতিশীল হতে পেরেছিল। এই অনুকরণগুলোর ফলাফল হোমোকাইরালিটির উৎপত্তির সময় কী ঘটেছিল এবং প্রাণের উৎপত্তির ওপর এর প্রভাব কী তা উন্মোচনে সাহায্য করেছে।

### জৈবিক ব্যবস্থায় তথ্যের প্রবাহ
প্রাণের উৎপত্তি সংক্রান্ত গবেষণার অন্যতম প্রধান চ্যালেঞ্জ হলো প্রাণ কী তা স্পষ্টভাবে সংজ্ঞায়িত করতে না পারা। ওয়াকার তার অনুসন্ধানে কোনো একটি ব্যবস্থার মধ্যে তথ্যের প্রবাহকে প্রাণ ও জড়ের মধ্যে পার্থক্য করার মাধ্যম হিসেবে ব্যবহার করেছেন। প্রাণের সার্বজনীন বৈশিষ্ট্যসমূহ শনাক্ত করতে তিনি বুলিয়ান নেটওয়ার্ক মডেল, ইনফরমেশন থিওরি এবং অন্যান্য মডেল ব্যবহার করেছেন। এতে দেখা গেছে যে জৈবিক ব্যবস্থায় উপাদানগুলো সম্পূর্ণ কাঠামোর অধীনস্থ থাকে, যাকে টপ-ডাউন কজেশন বা উপরিকাঠামো-চালিত কার্যকারণ সম্পর্ক বলা হয়। তাছাড়া ওয়াকার ও তাঁর সহকর্মীদের একটি লজিস্টিক্যাল মডেল ইঙ্গিত দেয় যে প্রাণের উৎপত্তির মতো প্রধান বিবর্তনীয় রূপান্তরগুলো একটি ব্যবস্থার মধ্যে তথ্যের প্রবাহের পরিবর্তনের মাধ্যমে চিহ্নিত করা যেতে পারে—যেখানে তথ্যের প্রবাহ নিচ থেকে উপরে যাওয়ার পরিবর্তে উপর থেকে নিচে প্রবাহিত হয়। তাঁরা আরও নির্ধারণ করেছেন যে সজীব ব্যবস্থায় তথ্য তার যান্ত্রিক কাঠামো থেকে পৃথক থাকে এবং সেখানে অ-তুচ্ছ প্রতিলিপিকরণ ঘটে। ওয়াকার তাত্ত্বিকভাবে দেখিয়েছেন যে একটি অজৈবিক ব্যবস্থায় এই জৈবিক বৈশিষ্ট্যগুলোর উপস্থিতি কীভাবে প্রাণের উৎপত্তির একটি সম্ভাব্য কাঠামো তৈরি করতে পারে।

## জনসম্পৃক্ততা
ওয়াকার সাধারণ মানুষের কাছে বিজ্ঞান পৌঁছে দেওয়ার একজন একনিষ্ঠ প্রবক্তা এবং তিনি তাঁর গবেষণা ও সংশ্লিষ্ট বিষয়গুলো নিয়ে আলোচনা করতে অসংখ্য সাক্ষাৎকার, প্যানেল আলোচনা এবং বক্তৃতায় অংশগ্রহণ করেছেন। তিনি বহু সংবাদ মাধ্যমে স্থান পেয়েছেন এবং বিভিন্ন মিডিয়া প্ল্যাটফর্মে সক্রিয় রয়েছেন। তিনি ডিসকভারি চ্যানেলের *থ্রু দ্য ওয়ার্মহোলে উইথ মরগান ফ্রিম্যান* সিরিজের "আর উই হেয়ার ফর আ রিজন?" পর্বে উপস্থিত হয়েছিলেন। এছাড়া তিনি ন্যাশনাল পাবলিক রেডিওর *সায়েন্স ফ্রাইডে* অনুষ্ঠানে দুবার অংশগ্রহণ করেছেন। তিনি জ্যোতির্জীববিজ্ঞান বিষয়ক সোশ্যাল নেটওয়ার্ক সাগানেট-এর একজন সহ-প্রতিষ্ঠাতা এবং শিক্ষামূলক ওয়েবসাইট *আই অ্যাম আ সায়েন্টিস্ট: গেট মি আউট অফ হেয়ার!*-এ অতিথি বিজ্ঞানী হিসেবে যুক্ত ছিলেন।

তার *লাইফ অ্যাজ নো ওয়ান নোজ ইট: দ্য ফিজিক্স অফ লাইফস ইমার্জেন্স* গ্রন্থটি ২০২৪ সালে প্রকাশিত হয়।

## সংস্থাসমূহ
ওয়াকার বেশ কিছু বৈজ্ঞানিক সংস্থার সদস্য, যার মধ্যে রয়েছে ব্লু মার্বেল স্পেস ইনস্টিটিউট অফ সায়েন্স, নাসা অ্যাস্ট্রোবায়োলজি ইনস্টিটিউট, ফাউন্ডেশনাল কোয়েশ্চেনস ইনস্টিটিউট (এফকিউএক্সআই) এবং ইন্টারন্যাশনাল সোসাইটি ফর আর্টিফিশিয়াল লাইফ—যেখানে তিনি পরিচালনা পর্ষদের সদস্য হিসেবে দায়িত্বরত। এছাড়াও তিনি কমপ্লেক্স সিস্টেমস সোসাইটির একজন সদস্য এবং ব্লু মার্বেল স্পেস-এর পরিচালনা পর্ষদেও রয়েছেন। তিনি লাইফবোট ফাউন্ডেশনের সদস্য এবং এর অ্যাস্ট্রোবায়োলজি/এসইটিআই উপদেষ্টা বোর্ডে দায়িত্ব পালন করছেন।
## নির্বাচিত প্রকাশনা
* **এস.আই. ওয়াকার** এবং পি.সি.ডব্লিউ. ডেভিস "দ্য অ্যালগরিদমিক অরিজিনস অফ লাইফ" (২০১৩) জার্নাল অফ দ্য রয়্যাল সোসাইটি ইন্টারফেস ৬: ২০১২০৮৬৯।
* এম. গ্লেইজার এবং **এস.আই. ওয়াকার** (২০০৮) "অ্যান এক্সটেন্ডেড মডেল ফর দ্য ইভোলিউশন অফ প্রিবায়োটিক হোমোচিরালিটি: এ বটম-আপ অ্যাপ্রোচ টু দ্য অরিজিনস অফ লাইফ"। অরিজিনস অফ লাইফ অ্যান্ড ইভোলিউশন অফ বায়োস্ফিয়ার্স ৩৮: ২৯৩ - ৩১৫।
* **এস. আই. ওয়াকার**, এম. এ. গ্রোভার এবং এন. ভি. হাড (২০১২): "ইউনিভার্সাল সিকোয়েন্স রেপ্লিকেশন, রিভারসিবল পলিমারাইজেশন অ্যান্ড আর্লি ফাংশনাল বায়োপলিমারস: এ মডেল ফর দ্য ইনিশিয়েশন অফ প্রিবায়োটিক সিকোয়েন্স ইভোলিউশন"। প্লোস ওয়ান ৭: ই৩৪১৬৬।
* **এস. আই. ওয়াকার**, এল. সিসনেরোস এবং পি. সি. ডাব্লিউ. ডেভিস (২০১২): "ইভোলিউশনারি ট্রানজিশনস অ্যান্ড টপ-ডাউন কজেশন"। প্রসিডিংস অফ আর্টিফিশিয়াল লাইফ XIII। পৃষ্ঠা ২৮৩-২৯০।
* এম. গ্লেইজার, জে. থোরারিনসন এবং **এস. আই. ওয়াকার** (২০০৮): "পাংচুয়েটেড কাইরালিটি"। অরিজিনস অফ লাইফ অ্যান্ড ইভোলিউশন অফ বায়োস্ফিয়ার্স ৩৮: ৪৯৯–৫০৮।
* **এস. আই. ওয়াকার**, এইচ. কিম এবং পি. সি. ডাব্লিউ. ডেভিস (২০১৬): "দ্য ইনফরমেশনাল আর্কিটেকচার অফ দ্য সেল"। ফিলোসফিক্যাল ট্রানজ্যাকশনস অফ দ্য রয়্যাল সোসাইটি এ ৩৭৪ ২০১৫০০৫৭।
* **এস. আই. ওয়াকার** "লাইফ অ্যাজ নো ওয়ান নোজ ইট: দ্য ফিজিক্স অফ লাইফস ইমার্জেন্স"। লন্ডন, ২০২৪

## পুরষ্কার এবং সম্মাননা
ওয়াকার তার শিক্ষকতা, লেখালেখি, বক্তৃতা এবং সম্প্রদায়ের প্রতি অবদানের জন্য একাধিক পুরস্কার জিতেছেন। তাকে বেশ কিছু ফেলোশিপ প্রদান করা হয়েছে:

* ফাউন্ডেশনাল কোয়েশ্চেনস ইনস্টিটিউট প্রবন্ধ প্রতিযোগিতা ২০১৫: দ্য ডিসেন্ট অফ ম্যাথ প্রবন্ধের জন্য তিনি আউট-অফ-দ্য-বক্স থিংকিং পুরস্কার।
* ফেলো, এএসইউ-এসএফআই সেন্টার ফর বায়োসোশ্যাল কমপ্লেক্স সিস্টেমস, অ্যারিজোনা স্টেট ইউনিভার্সিটি এবং সান্তা ফে ইনস্টিটিউট ২০১৫ – ২০১৮
* চতুর্থ পুরস্কার, ফাউন্ডেশনাল কোয়েশ্চেনস ইনস্টিটিউট প্রবন্ধ প্রতিযোগিতা ২০১২।
* নাসা পোস্টডক্টরাল প্রোগ্রাম ফেলোশিপ, নাসা অ্যাস্ট্রোবায়োলজি ইনস্টিটিউট ২০১১।
* গর্ডন এফ. হাল ফেলোশিপ, ডার্টমাউথ কলেজ ২০০৯ – ২০১০
* নিউ হ্যাম্পশায়ার স্পেস গ্র্যান্ট/নাসা গ্র্যাজুয়েট ফেলোশিপ, এনএইচ স্পেস গ্র্যান্ট ২০০৭ – ২০০৮

## আরও দেখুন
*লেরয় ক্রোনিন এবং ওয়াকার কর্তৃক বর্তমানে বিকাশমান অ্যাসেম্বলি থিওরি

## তথ্যসূত্র


বিষয়শ্রেণী:জীবিত ব্যক্তি
বিষয়শ্রেণী:ডার্টমাউথ কলেজের প্রাক্তন শিক্ষার্থী
বিষয়শ্রেণী:২১শ শতাব্দীর মার্কিন পদার্থবিজ্ঞানী